ΓΡΑΠΤΗ ΕΡΩΤΗΣΗ P-0647/98 υποβολή: John Iversen (PSE) προς την Επιτροπή (25 Φεβρουαρίου 1998)

Θέμα: Προώθηση του βοείου κρέατος

Στην πρόταση εφαρμογής της «πρότασης Κανονισμού του Ευρωπαϊκού Κοινοβουλίου και του Συμβουλίου σχετικά με τις ενέργειες προώθησης και εμπορίας για το βόειο κρέας ποιότητας καθώς και με ενέργειες πληροφόρησης για την επισήμανση του βοείου κρέατος» (COM(97)70 και 518) η ενίσχυση που χορηγείται περιορίζεται στο βόειο κρέας το οποίο προέρχεται από βοοειδή κρεατοπαραγωγής καθώς και σε μόσχους κάτω των 140 κιλών όλων των ειδών, που στην πλειοψηφία τους είναι οι αποκαλούμενοι μόσχοι κλωβών. Ο περιορισμός αυτός αιτιολογείται από την πρόθεση της Επιτροπής να μετατρέψει την εκτροφή αγελάδων γαλακτοπαραγωγής/κρεατοπαραγωγής σε εκτροφή βοοειδών κρεατοπαραγωγής και μόνο.

1. Πιστεύει η Επιτροπή ότι οι μόσχοι ειδών γαλακτοπαραγωγής/κρεατοπαραγωγής που προέρχονται από τη Δανία, μεταφέρονται στην Ολλανδία σχεδόν αμέσως μετά τη γέννησή τους και εκτρέφονται ως μόσχοι κλωβών - παραγωγή η οποία απαγορεύεται μετά από μεταβατική περίοδο - είναι υψηλότερης ποιότητας απ' ό,τι θα ήταν οι ίδιοι οι μόσχοι εάν είχαν εκτραφεί υπό οικολογικές συνθήκες στην εκμετάλλευση όπου γεννήθηκαν;

2. Πιστεύει η Επιτροπή ότι το κρέας από μεγαλύτερης ηλικίας αγελάδες γαλακτοπαραγωγής είναι καλυτέρας ποιότητας απ' ό,τι το κρέας από βοοειδή γαλακτοπαραγωγής/κρεατοπαραγωγής που εκτρέφονται σε όλη τη ζωή τους σε λιβάδια;

3. Πιστεύει πράγματι η Επιτροπή ότι υπάρχει ανάγκη προώθησης της μετατροπής της παραγωγής προς είδη κρεατοπαραγωγής; Δεν είναι άραγε ακριβώς αυτή η έντονη αύξηση της κρεατοπαραγωγής, παράλληλα με την επιβολή ποσοστώσεων στη γαλακτοπαραγωγή, που προκαλεί για τα πλεονάσματα βοείου κρέατος;

4. Δεν είναι της άποψης η Επιτροπή ότι αποτελεί διάκριση και ότι αντιβαίνει προς το πνεύμα του τίτλου της πρότασης το γεγονός ότι δεν μπορεί να χορηγηθεί ενίσχυση για την προώθηση του βοείου κρέατος που προέρχεται από είδη γαλακτοπαραγωγής/κρεατοπαραγωγής; Δεν υπάρχει άραγε η ίδια ανάγκη να εξασφαλισθεί εκ νέου η εμπιστοσύνη των καταναλωτών στο βόειο κρέας γενικά;

Απάντηση του κ. Fischler εξ ονόματος της Επιτροπής (26 Μαρτίου 1998)

Η πρόταση κανονισμού ((ΕΕ C 364 της 02.12.1997)) του Ευρωπαϊκού Κοινοβουλίου και του Συμβουλίου σχετικά με ενέργειες προώθησης και εμπορίας για το βόειο κρέας ποιότητας καθώς και με ενέργειες πληροφόρησης για την επισήμανση του βοείου κρέατος και σχετικά με την κατάργηση του κανονισμού (EOK) αριθ. 2067/92 του Συμβουλίου, της 30ης Ιουνίου 1992, σχετικά με δράσεις προώθησης και εμπορίας υπέρ του βοείου κρέατος ποιότητας, στοχεύει στην επέκταση του πεδίου εφαρμογής των δράσεων προώθησης (δυνατότητες για τρίτες χώρες), υπέρ του του βοείου κρέατος ποιότητας.

Η Επιτροπή γνωρίζει ότι οι ενέργειες προώθησης, για την εξασφάλιση της εμπιστοσύνης του καταναλωτή, θα πρέπει να επικεντρωθούν, κατ'αρχήν, στο βόειο κρέας ποιότητας, το οποίο προέρχεται από βοοειδή κρεατοπαραγωγών φυλών ή βοοειδή γαλακτοπαραγωγής/κρεατοπαραγωγής, που έχουν εκτραφεί υπό ειδικές συνθήκες.

Ωστόσο, η έγκριση μέτρων εφαρμογής από την Επιτροπή έχει ως σκοπό, όσον αφορά τις αγορές προορισμού και τα διαθέσιμα κεφάλαια, να διευρύνει ή να περιορίσει, σε δεδομένη στιγμή, τον κατάλογο των προϊόντων, τα οποία θα δύνανται να απολαύουν της ενίσχυσης που προβλέπεται στο πλαίσιο των προγραμμάτων προώθησης, που συγχρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).

Σήμερα, το παράρτημα Ι του κανονισμού (ΕΟΚ) αριθ. 1318/93 της Επιτροπής, της 28ης Μαΐου 1993, περί λεπτομερειών εφαρμογής του κανονισμού (ΕΟΚ) αριθ. 2067/92 του Συμβουλίου σχετικά με τις ενέργειες προώθησης και εμπορίας όσον αφορά το βόειο κρέας ποιότητας ((ΕΕ L 215 της 30.07.1992)), προβλέπει τη δυνατότητα χορήγησης ενισχύσεων όχι μόνο για το κρέας το οποίο προέρχεται από βοοειδή κρεατοπαραγωγής (σφάγια ηλικίας περίπου έξι μηνών) και για τα βοοειδή κρεατοπαραγωγών φυλών ή των διασταυρώσεών τους, αλλά και για το κρέας αγελάδων κρεατοπαραγωγού φυλής ή πρώτης διασταύρωσης με αγελάδες γαλακτοπαραγωγών φυλών, μεγίστης ηλικίας 72 μηνών (σημείο 3.5.1. του προαναφερόμενου παραρτήματος).

Όσοναφορά τις ερωτήσεις που τέθηκαν:

1. Η Επιτροπή δεν έχει άποψη επί του θέματος.

2. Η Επιτροπή εκτιμά ότι μόνον η αγορά και οι καταναλωτές μπορούν να προσανατολίσουν την παραγωγή βοείου κρέατος, σύμφωνα με το νόμο της προσφοράς και της ζήτησης.

3. Η Επιτροπή δεν σκοπεύει να επηρεάσει τις επιλογές των κτηνοτρόφων ή των παραγωγών. Ωστόσο, οι πρόσφατες παρεμβάσεις επί της κοινοτικής αγοράς βοείου κρέατος, που οφείλονται, κυρίως, στις συνέπειες που είχε για την κατανάλωση βοείου κρέατος η σπογγώδης εγκεφαλοπάθεια των βοοειδών (ΣΕΒ), δεν θα είναι πλέον απαραίτητες, αν εγκριθούν από το Κοινοβούλιο και το Συμβούλιο οι προτάσεις που περιλαμβάνονται στο «Πρόγραμμα Δράσης 2000» ((COM (97) 2000 τελικό)) (για την αύξηση της επάρκειας της προσφοράς και της ζήτησης).

4. Από την έναρξη της εφαρμογής των εν λόγω προγραμμάτων, η Επιτροπή τάχθηκε υπέρ της ενίσχυσης της παραγωγής ποιότητας, προκειμένου να εξασφαλιστεί εκ νέου η εμπιστοσύνη των καταναλωτών. Πραγματικά, μόνον ένα προϊόν, το οποίο υπόκειται σε συμπληρωματικούς ελέγχους καθώς και σε αυστηρότερους κανόνες, που προβλέπονται στο παράρτημα Ι του προαναφερομένου κανονισμού, δύναται να συμβάλει προς αυτή την κατεύθυνση.